THCOM เผยยอดจองไทยคม 7 เต็ม 100% หลังปิดดีลลูกค้าอินเดีย
THCOM เผยยอดจองไทยคม 7 เต็ม 100% หลังปิดดีลการขายช่องสัญญาณดาวเทียมกับ "บ.แกรนท์ อินเวสเทรด" ในเครือ "บ.ฮินดูจา เวนเจอร์ส" กลุ่มบริษัทยักษ์ใหญ่ของโลก
19 พ.ย. 2558

บริษัท ไทยคม จำกัด (มหาชน) หรือ THCOM ระบุว่า บริษัทได้ขายช่องสัญญาณบนดาวเทียมไทยคม 7 ได้ครบ 100% แล้ว หลังปิดดีลจากการขายช่องสัญญาณดาวเทียมกับ บริษัท แกรนท์ อินเวสเทรด จำกัด (Grant Investrade Ltd : GIL) ซึ่งเป็นบริษัทในเครือของ บริษัท ฮินดูจา เวนเจอร์ส จำกัด และเป็นบริษัทที่อยู่ในกลุ่มฮินดูจากกรุ๊ป กลุ่มบริษัทยักษ์ใหญ่ของโลก ที่ประกอบธุรกิจครอบคลุมทั้งในด้านยานยนต์ บริการทางการเงิน น้ำมันและก๊าซ รวมถึงธุรกิจสื่อและโทรคมนาคม โดยไว้วางใจเลือกใช้สัญญาณดาวเทียมในระบบซี-แบนด์ (C-Band) ของไทยคม
สำหรับการให้บริการเคเบิลทีวีดิจิตอล ผ่านเทคโนโลยี Headend-In-The-Sky (HITS) ซึ่งเป็นระบบการรวมศูนย์ช่องรายการบนช่องสัญญาณดาวเทียมไทยคม ก่อนส่งไปยังผู้รับชมผ่านทางเคเบิลทีวีด้วยคุณภาพความคมชัดสูงบริการ HITS หรือภายใต้ชื่อทางการค้าว่า “NXT DIGITAL” นี้ จะช่วยให้การส่งสัญญาณเพื่อเปลี่ยนผ่านไปสู่ดิจิตอลเป็นไปอย่างราบรื่น และยังเป็นการอำนวยความสะดวกให้ลูกค้า สามารถเลือกช่องรายการที่ต้องการบนดาวเทียมไทยคม ซึ่งให้บริการได้ครอบคลุมประเทศอินเดีย
ด้านนายไพบูลย์ ภานุวัฒนวงศ์ ประธานเจ้าหน้าบริหาร THCOM เปิดเผยว่า ไทยคมภูมิใจที่ได้มีส่วนร่วมในการช่วยพัฒนาอุตสาหกรรมโทรทัศน์และสื่อของประเทศอินเดีย และขอขอบคุณพันธมิตรทางธุรกิจ สำหรับความไว้วางใจใช้บริการสัญญาณดาวเทียมของไทยคม ความสำเร็จของการบรรลุข้อตกลงการให้บริการช่องสัญญาณดาวเทียมในครั้งนี้นับเป็นเรื่องที่น่ายินดีสำหรับไทยคม และถือเป็นเหตุการณ์สำคัญที่ไม่ใช่เพียงการที่ดาวเทียมไทยคม 7 มีการจองใช้งานครบ 100% เท่านั้น หากแต่ยังเป็นการนำแพลตฟอร์มรูปแบบการส่งเนื้อหารายการโทรทัศน์ผ่านสัญญาณดาวเทียมไปใช้ในประเทศอินเดียอีกด้วย ซึ่งจะเป็นประโยชน์ต่อเนื่องไปถึงการที่เราจะปูพื้นฐานที่มั่นคงให้กับการให้บริการด้วยดาวเทียมไทยคม 8 ต่อไปด้วย
อนึ่ง ผู้ที่ได้รับมอบหมายให้บริหารจัดการบริการ ‘NXT DIGITAL’ คือ แคสเซิล มีเดีย ซึ่งเป็นผู้ติดตั้งระบบปฏิบัติการที่มีคุณภาพระดับโลก ในการถ่ายทอดสัญญาณบรอดคาสต์ และเครือข่ายดิจิตอล ทั้งในอินเดียและต่างประเทศ
นายวินสเลย์ เฟอร์นานเดส กรรมการบริหาร แคสเซิล มีเดีย เปิดเผยว่า ดาวเทียมไทยคม 7 ได้เปิดให้บริการสัญญาณดาวเทียมคุณภาพสูง สำหรับการให้บริการเคเบิลทีวีดิจิตอล ในระบบ HITS ในประเทศอินเดียเมื่อไม่นานมานี้ จะยังเดินหน้าทำงานร่วมกับไทยคม เพื่อเพิ่มระดับการใช้สัญญาณดาวเทียมตามแผนการเติบโตของบริษัทในอีก 2-3 ปีข้างหน้า ด้วยการสนับสนุนอย่างดีเยี่ยมของรัฐบาลเพื่อทำให้ประเทศอินเดียได้เป็นหนึ่งในประเทศแห่งดิจิตอล
โดยแคสเซิล มีเดีย ได้รับมอบหมายให้เป็นผู้ทำการออกแบบและส่งมอบระบบการให้บริการเคเบิลทีวีดิจิตอล (HITS) รวมถึงการติดตั้งอุปกรณ์บรอดคาสต์ที่ล้ำสมัย และระบบสนับสนุนการให้บริการที่มีเสถียรภาพสำหรับการให้บริการข้อความสั้น (SMS), การสร้างความสัมพันธ์กับลูกค้า (CRM), การวางบิล (Billing), บริการ CAS รวมถึงส่วนประกอบและบริการอื่นๆทีเกี่ยวข้องและจำเป็นต่อธุรกิจด้วย